বাংলা নববর্ষের রাতে আতঙ্কের মেট্রোযাত্রা! 
বিকট আওয়াজ। পরপর দু’বার বিস্ফোরণের শব্দ। সঙ্গে আগুনের ফুলকি আর ধোঁয়া। রবিবার রাতে নেতাজি (কুঁদঘাট) মেট্রো স্টেশনে ঢোকার মুখে হঠাৎই দাঁড়িয়ে পড়ল পুরনো রেক। চারপাশে তখন শুধুই চিত্কার, কান্না, হুড়োহুড়ি। জ্ঞান হারালেন কয়েকজন, আহত হওয়ার ঘটনাও ঘটল। সব মিলিয়ে চরম আতঙ্ক! আতঙ্কের জেরে হুড়োহুড়িতে আরও বড়সড় বিপত্তি ঘটতেই পারত। যদিও সেই দুর্ঘটনার হাত থেকে বাঁচলেন কয়েকশো যাত্রী। প্রত্যক্ষদর্শীদের দাবি, আহত হয়েছেন অন্তত ২৫ জন। 
গোটা ঘটনার সাক্ষী থাকলেন ‘এবেলা’র প্রতিবেদক। 
রাত ৮টা ৪৭ মিনিটে ‘নন এসি’ রেকটি দমদম থেকে ছেড়ে কবি সুভাষের উদ্দেশ্যে রওনা দিয়েছিল। যতীন দাস পার্ক স্টেশনে ঢোকার আগে হঠাৎই প্রবল শব্দে ব্রেক কষে টানেলের ভিতর দাঁড়িয়ে পড়ে সেটি। তারপর ফের চলতে শুরু করে এবং স্টেশনে ঢোকে। একইভাবে রবীন্দ্র সরোবর স্টেশনে ঢুকেও ফের বিকট শব্দ করে ব্রেক কষে দাঁড়ায় রেকটি। মহানায়ক উত্তমকুমার (টালিগঞ্জ) স্টেশনে ঢোকার সময়েও একই ঘটনা ঘটেছে। বারবার ওই রকম ঘটনায় যাত্রীদের মধ্যে আতঙ্ক ছড়াতে থাকে। এরপরই বিপত্তি! 
রাত সাড়ে ৯টা নাগাদ রেকটির প্রথম দু’টি কামরা সবেমাত্র নেতাজি স্টেশনের প্ল্যাটফর্মে ঢুকেছে। তখনই পরপর দু’বার বিকট আওয়াজ শোনা যায়। যা অনেকটা বিস্ফোরণের মত। আগুনের হলকা আর ধোঁয়া বার হতে থাকে কামরার নীচের অংশ থেকে। থেমে যায় রেক। ততক্ষণে চরম আতঙ্কিত যাত্রীদের কেউ কেউ জানলা এবং দরজার কাচ ভেঙে ফেলেছেন। হাতে কাচের টুকরো ঢুকে আহতও হয়েছেন বেশ কয়েকজন। কয়েকজন মহিলাও আহত হন। কয়েকজন কান্নাকাটি শুরু করে দেন। কয়েকজন সংজ্ঞাহীন হয়ে পড়েন। অনেকেই আতঙ্কে চিৎকার করতে থাকেন। 
এরপর কোনওক্রমে দ্বিতীয় কামরার দু’টি দরজা খোলে আরপিএফ। সেই দরজা দিয়েই বার করা হয় যাত্রীদের। অনেকে অসুস্থ বোধ করায় প্ল্যাটফর্মেই বসে পড়েন। জনৈক যাত্রী দেবযানী দে বলেন, ‘‘এমন আতঙ্কের মুখোমুখি কখনও হইনি। আমার মেয়ে কাঁদছিল। মনে হল বিস্ফোরণের জেরেই আগুন লেগেছে।’’ আরেক যাত্রীর দাবি, ‘‘টালিগঞ্জের পর থেকেই ট্রেনটি দুলছিল।’’ 
সম্ভবত থার্ড লাইনের সমস্যা থেকে ঘটনাটি ঘটেছে। তাঁদের দাবি, মেট্রোকর্মীরা দ্রুত ঘটনাস্থলে পৌঁছে পরিস্থিতি আয়ত্তে এনেছেন। ঘটনাস্থলে যান মেট্রো আধিকারিকেরাও। গোটা ঘটনার জেরে মেট্রো পরিষেবা ব্যাহত হয়েছে।